అరవిందర్ సింగ్ లవ్లీ

అరవిందర్ సింగ్ లవ్లీ ఢిల్లీ రాష్ట్రానికి చెందిన రాజకీయ నాయకుడు. ఆయన ఢిల్లీ శాసనసభకు గాంధీనగర్ శాసనసభ నియోజకవర్గం నుండి ఐదుసార్లు ఎమ్మెల్యేగా ఎన్నికై విద్య, పట్టణాభివృద్ధి శాఖ మంత్రిగా పని చేశాడు.
రాజకీయ జీవితం
అరవిందర్ సింగ్ లవ్లీ భారత జాతీయ కాంగ్రెస్ పార్టీ ద్వారా రాజకీయాల్లోకి వచ్చి పార్టీలో వివిధ హోదాల్లో పని చేసి 1998 ఢిల్లీ శాసనసభ ఎన్నికల్లో గాంధీ నగర్ నియోజకవర్గం నుండి తొలిసారి ఎమ్మెల్యేగా ఎన్నికయ్యాడు. ఆయన ఆ  తరువాత 2003,  2008, 2013లో జరిగిన ఎన్నికలలో వరుసగా ఎమ్మెల్యేగా ఎన్నికై షీలా దీక్షిత్ మంత్రివర్గంలో పట్టణాభివృద్ధి,  రెవెన్యూ, విద్య, రవాణా, పర్యాటకం, భాష, గురుద్వారా ఎన్నికలు, స్థానిక సంస్థలు & గురుద్వారా పరిపాలన శాఖల మంత్రిగా పని చేశాడు. 

అరవిందర్ సింగ్  ఏప్రిల్ 2017లో కాంగ్రెస్‌ను వీడి బిజెపిలో చేరి తిరిగి ఫిబ్రవరి 2018లో కాంగ్రెస్ పార్టీలో చేరి 2020 ఢిల్లీ శాసనసభ ఎన్నికల్లో గాంధీ నగర్ నియోజకవర్గం నుండి కాంగ్రెస్ అభ్యర్థిగా పోటీ చేసి ఓడిపోయాడు. ఆయన మే 2024లో తిరిగి భారతీయ జనతా పార్టీలో చేరి 2025 ఢిల్లీ శాసనసభ ఎన్నికల్లో గాంధీ నగర్ నియోజకవర్గం నుండి బిజెపి అభ్యర్థిగా పోటీ చేసి తన సమీప ప్రత్యర్థి ఆమ్ ఆద్మీ పార్టీ అభ్యర్థి నవీన్ చౌదరిపై 12,748 ఓట్ల తేడాతో మెజారిటీతో గెలిచి ఎమ్మెల్యేగా ఎన్నికయ్యాడు.
పార్టీ పదవులు
అరవిందర్ సింగ్ లవ్లీ విద్యార్థి నాయకుడిగా 1990లో ఢిల్లీ ప్రదేశ్ యూత్ కాంగ్రెస్ ప్రధాన కార్యదర్శిగా ఎన్నికయ్యాడు. ఆయన ఆ తరువాత 1992 నుండి 1996 వరకు నేషనల్ స్టూడెంట్ యూనియన్ ఆఫ్ ఇండియా (NSUI) ప్రధాన కార్యదర్శిగా పని చేశాడు. అరవిందర్ సింగ్ లవ్లీ 2013 నుండి 2015 వరకు, మళ్ళీ 2023 నుండి 2024 వరకు ఢిల్లీ ప్రదేశ్ కాంగ్రెస్ కమిటీ అధ్యక్షుడిగా పని చేశాడు.

 మూలాలు 

వర్గం:ఢిల్లీ వ్యక్తులు
వర్గం:ఢిల్లీ రాజకీయ నాయకులు
వర్గం:2025 ఢిల్లీ శాసనసభ్యులు
వర్గం:భారతీయ జనతా పార్టీ రాజకీయ నాయకులు